b'\n_START_ARTICLE_\nGanglij\n_START_PARAGRAPH_\nGanglij ali \xc5\xbeiv\xc4\x8dni vozel je skupek \xc5\xbeiv\xc4\x8dnega tkiva v \xc5\xbeiv\xc4\x8dnem sistemu \xc5\xbeivali. Gradijo ga telesa (some) motori\xc4\x8dnih \xc5\xbeiv\xc4\x8dnih celic. Poleg njih so lahko v gangliju podporne celice nevroglije, \xc5\xbeiv\xc4\x8dne povezave (sinapse) s senzori\xc4\x8dnimi celicami in nevroni, ki povezujejo druge nevrone znotraj ganglija._NEWLINE_V sklopu \xc4\x8dlove\xc5\xa1ke anatomije uvr\xc5\xa1\xc4\x8damo ganglije v obkrajno \xc5\xbeiv\xc4\x8devje. Tu se signali, ki preko motori\xc4\x8dnih nevronov prvega reda potujejo iz osrednjega \xc5\xbeiv\xc4\x8devja, prenesejo na nevrone drugega reda, katerih some tvorijo ganglij, ti pa potem o\xc5\xbeiv\xc4\x8dujejo mi\xc5\xa1ice. Nasprotno so pri \xc5\xbeivalih, kot so \xc5\xbeu\xc5\xbeelke, ki imajo bolj razpr\xc5\xa1eno organizacijo \xc5\xbeiv\xc4\x8dnega sistema, gangliji del osrednjega \xc5\xbeiv\xc4\x8devja. Posredujejo \xc5\xbeiv\xc4\x8dne impulze iz mo\xc5\xbeganov, vanje pa se povezujejo tudi senzori\xc4\x8dni nevroni, ki lahko preko ganglija spro\xc5\xbeijo lokaliziran odziv mi\xc5\xa1i\xc4\x8dja v istem telesnem \xc4\x8dlenu.'